赴鄰舍招
作者：李彭
朝代：宋

paragraphs: 虚舟縱逸棹，冉冉成老大。
隨食蟲寄居，行年螘旋磨。
來歸修水頭，視地不敢唾。
俚言亦屢陪，灌畦常往佐。
毎於休作時，弄筆聊頓挫。
自謂老於斯，晏然歌楚些。
年來尤屢空，非關學高卧。
時節閭里歡，觴豆競繁夥。
我獨蓬窗底，達曙發清餓。
賴有竺乾書，開顔真自賀。
近局可憐人，鷄黍起頹堕。
整冠禮甚修，坐客仍虚左。
浩歌爲之傾，樽爲歌長破。